Predlog za sprejetje predhodne odločbe, ki ga je vložilo Landgericht Saarbrücken (Nemčija) 24. oktobra 2024 - Verband Sozialer Wettbewerb eV/GLOBUS Handelshof GmbH & Co. KG
(Zadeva C-745/24, GLOBUS Handelshof)
Jezik postopka: nemščina
Predložitveno sodišče
Landgericht Saarbrücken
Stranki v postopku v glavni stvari
Tožeča stranka: Verband Sozialer Wettbewerb eV
Tožena stranka: GLOBUS Handelshof GmbH & Co. KG
Vprašanja za predhodno odločanje
1.    Ali je treba pravo Unije – zlasti Uredbo (EU) 2018/8481 – razlagati tako, da mora biti v reklamni zgibanki trgovske verige, razdeljeni gospodinjstvom, ki poleg številnega drugega blaga vsebuje tudi ekološke proizvode v smislu Uredbe št. 2018/848, navedena šifra pristojnega nadzornega organa ali izvajalca nadzora; torej organa, pristojnega za nadzor nad izvajalcem dejavnosti, ki je izvedel zadnjo fazo pridelave ali priprave?
2.    (a) Ali je treba člen 3, točka 52, Uredbe št. 2018/848 razlagati tako, da je vsako „oglaševanje“ ekološkega proizvoda v smislu člena 3, točka 53, Uredbe št. 2018/848 tudi „označevanje“ tega proizvoda v smislu člena 3, točka 52, Uredbe št. 2018/848?
(b)    Ali iz člena 32(1) Uredbe št. 2018/848, ki se sklicuje na člen 30(1) Uredbe št. 2018/848, izhaja obveznost navedbe šifre izvajalca nadzora tudi pri oglaševanju, ki je prostorsko ločeno od proizvoda, če je pri označevanju, v oglasnem gradivu ali poslovnih dokumentih proizvod opisan z izrazi, iz katerih kupec lahko sklepa, da gre za ekološko pridelavo živila?
(c)    Ali to velja tudi, če trgovec na drobno oglašuje proizvode proizvajalca, ki izvirajo (ali lahko izvirajo) iz različnih tovarn in so za nadzor nad njimi pristojni različni izvajalci nadzora?
(d)    Če odgovor na vprašanja od 2(a) do 2(c) ni jasno pritrdilen ali nikalen: po katerih merilih je po potrebi treba razlikovati pri vprašanjih 2(a) oziroma 2(b)?
____________
1 Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (UL 2018, L 150, str. 1).